Ri Jesús xerucusaj-e ri ru-discípulos chupan ri canoa y xuꞌij-e chique chi quekꞌax-apu jucꞌan ruchiꞌ ri lago richin quenabeyaj-e chuvech,
chupan chi rijaꞌ cꞌa nichꞌo na can chique ri vinak richin yerutak-e chi tak cacho.
Tok xerutak yan can chi tak cacho,
rijaꞌ ruyon xjote-e chuvech jun juyuꞌ richin nerubanaꞌ orar.
Y tok xoc-pe ri akꞌaꞌ,
cꞌa chiriꞌ na cꞌo-vi ruyon.
Jacꞌa ri canoa ri ebenak-vi ri discípulos pa nicꞌaj chic yaꞌ cꞌo-vi-apu,
pero roma nibolkoꞌt ri yaꞌ,
man nuyaꞌ ta lugar che ri canoa chi choj nibin,
roma ri cakꞌikꞌ nurutzꞌajij-riꞌ chuvech.
Jacꞌa chupan ri rucaj parte richin ri akꞌaꞌ,
ri Jesús nibin chirakan pa ruviꞌ ri yaꞌ benak-apu quiqꞌuin.
Jacꞌa ri ru-discípulos tok xquitzꞌet chi cꞌo jun nibin chirakan pa ruviꞌ ri yaꞌ,
xquixiꞌij-quiꞌ y xquiꞌij:
¡Laꞌ jun xibinel!
xechaꞌ.
Riqꞌuin cuchukꞌaꞌ xesiqꞌuin roma quixiꞌin-quiꞌ.
Pero ri Jesús chaꞌanin xchꞌo-pe chique,
y xuꞌij:
¡Ticovij-iviꞌ;
man tixiꞌij-iviꞌ!
Xa ja yin,
xchaꞌ.
Jacꞌariꞌ tok ri Pedro quireꞌ xuꞌij-apu che ri Jesús:
Ajaf,
si ja rat,
tabanaꞌ chi yin yibin pa ruviꞌ ri yaꞌ yiꞌe-apu aviqꞌuin,
xchaꞌ che.
Y ri Ajaf xuꞌij-pe che:
Catampe cꞌa.
Jacꞌariꞌ xel-e ri Pedro ri pa canoa,
ja nibin pa ruviꞌ ri yaꞌ xbe-apu riqꞌuin ri Jesús.
Pero tok xutzꞌet chi jani na ruchukꞌaꞌ ri cakꞌikꞌ,
más xuxiꞌij-pe-riꞌ.
Rijaꞌ xunaꞌ chi ja niꞌe-ka chuxeꞌ ri yaꞌ,
y riqꞌuin cꞌa ruchukꞌaꞌ xuꞌij:
¡Ajaf,
quinacoloꞌ!
Jariꞌ tok ri Jesús (xutzꞌom,
xuchop) ri Pedro y xuꞌij che:
¡Pedro,
rat man can ta cukul acꞌuꞌx viqꞌuin!
¿Achique roma cacaꞌ acꞌuꞌx xaꞌan-ka?
xchaꞌ ri Jesús.
Tok rijeꞌ ejotol chic e ri pa canoa,
ri cakꞌikꞌ xtane-ka.
Jacꞌariꞌ tok ri ebenak pa canoa xquiyaꞌ rukꞌij ri Jesús y xquiꞌij che:
Can kitzij na vi chi ja rat ri Rucꞌajol ri Dios,
xechaꞌ.
Tok quikꞌasan chic ruviꞌ ri yaꞌ,
xebeꞌel pa Genesaret.
Y tok ri achiꞌaꞌ aj chiriꞌ xquetemaj ruvech ri Jesús,
xquelesaj rutzijol ri pa tak lugar ri ecꞌo-pe chunakaj ri quitinamit,
y ri vinak xequicꞌamala-pe conojel ri yeyavej ri ecꞌo quiqꞌuin.
Niquicꞌutulaꞌ favor che ri Jesús,
chi tuyaꞌ lugar chique ri yeyavej chi masque xaxe jubaꞌ ruchiꞌ ri rutziak (niquitzꞌom,
niquichop) apu.
Y conojel ri (yetzꞌamo,
yechapo) apu,
yecꞌachoj riqꞌuin ri quiyabil.